Sterkman met klein hartjie help jong gestremdesCornelius Nel (Foto:: Verskaf) Cornelius Nel (30) van Worcester in die Wes-Kaap verteenwoordig nie net Suid-Afrika op internasionale vlak in sterkmankompetisies nie, maar help ook kinders met sig- en gehoorgestremdhede om hul passie uit te leef en uit die moeilikheid te bly. Nel het onlangs aan die Arnold Stongman Classic-kompetisie deelgeneem, waar hy ’n eerste plek in die onder 90 kg-kategorie behaal het. Hy gaan Suid-Afrika volgende jaar by die Arnold Stongman Classic-kompetisie in Columbus, Ohio, verteenwoordig. Nel wil graag dié sport meer toeganklik maak vir jongmense met gestremdhede, en het ŉ gimnasium by Worcester se Nasionale Instituut vir Dowes begin om hulle só te help. “Waar ek grootgeword het, is ek nie baie blootgestel aan mense met gestremdhede nie, maar toe ek Worcester toe getrek het, het dit verander. Meeste mense wil nie betrokke raak by mense wat gestremdhede het nie, maar ek het maar ŉ baie klein hartjie en ek wil met hulle werk en vir hulle wys dat hulle enigiets kan vermag as hulle hul koppe daarop sit,” het Nel aan Maroela Media gesê. Nel wil ook gestremde kinders wat uit slegte omstandighede kom, op só ’n manier help. “Dit is gewoonlik mense wat nou net klaargemaak het met skool, of wat dalk net tot gr. 10 skoolgegaan het. Hulle is tussen die ouderdomme van 18 en 25. Ek wil hulle leer dat hulle op so ’n manier ontslae kan raak van hul omstandighede én van hul frustrasies,” het hy gesê. “Eerder as om jou lewe op te mors met alkohol, dwelms, of ander slegte gewoontes, kan hulle by my 200 kg kom probeer optel. En as hulle dít kan doen, kan hulle enigiets doen. Ek wil probeer voorkom dat hulle met die verkeerde mense deurmekaar raak.” Een van die jongmans met sig- en gehoorgestremdhede tel ‘n swaar gewig op (Foto: Verskaf) Nel het gesê die jongmans wat hy help, geniet dit baie en dat ander mense ook baie daaruit kan leer. “Hulle is mal daaroor om te kom oefen – as hulle my sien, vra hulle: ‘Wanneer oefen ons weer?’ Al het hulle net ’n uur tydens middagete af, kom oefen hulle in daardie uur. Hulle stap ook gedurig rond met hul kompetisiehemde. Ons het so 10 van die dowe outjies vroeër dié jaar vir die eerste keer aan ŉ beginnerskompetisie laat deelneem. Daar het die toeskouers ook baie respek vir hulle gekry, en hulle het selfs gebaretaal begin leer,” het hy gesê. Nel het gesê hy het die gimnasium met net ŉ paar apparate begin en dat daar nog baie vordering is wat gemaak kan word. “Ons is maar nog aan die beginstadium. Daar is nog baie werk te doen om die plek reg te kry. Maar dit is darem ŉ plek waar die ouens heen kan kom. Ander gimnasiums is so duur, maar ek vra vir die ouens baie min of sommer niks as hulle nie kan betaal nie,” het Nel gesê. Nel sê hulle is ook tans besig om ŉ sterkmankompetisie te reël wat persone met gestremdhede sal help. Die kompetisie sal ŉ afdeling spesifiek vir mense met gestremdhede insluit. Een van die jongmans met sig- en gehoorgestremdhede maak gereed om ‘n swaar gewig op te tel (Foto: Verskaf) “Die geld sal help om die sportbegroting bietjie aan te vul. Ons wil net die sport meer toeganklik maak vir mense met gestremdhede. Ons wil vir hulle ŉ behoorlike gimnasium en ander fasiliteite kry, sodat dit vir hulle beskikbaar is. Ons wil ook graag kyk of ons ŉ gestremdekategorie kan stig, sodat hulle ook volgende jaar aan die Arnold Classics kan deelneem.“ Nel het gesê dit is vir hom spesiaal om die ouens te help en dat hy hoop die gemeenskap ook sal ingryp. “Dit is vir my ŉ eer om ŉ rolmodel vir die studente te wees. Net om vir hulle te wys dat hulle enigiets kan doen, en om vir hulle te help is vir my lekker. Ek hoop die gemeenskap sal ons ook ondersteun sodat ons behoorlike fasiliteite vir die jongmense kan gee. As ons saamwerk kan ons vir die mense ŉ geleentheid gee in die lewe om ook sonder moeite aan hoofstroomkompetisies te kan deelneem,” het hy gesê. Vir meer inligting oor die Strongman kompetisie, klik hier.